Diari Oficial de la Generalitat Valenciana


Sumari del DOGV 9716, del 02-11-2023 (2023/10781)

RESOLUCIÓ de 27 d'octubre de 2023, de la Vicepresidència Primera i Conselleria de Cultura i Esport, per la qual es convoquen per a l'exercici 2023 ajudes a les llibreries de la Comunitat Valenciana per a potenciar les activitats culturals de promoció del llibre i la lectura.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9716

Data del DOGV
:   02-11-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/10011


Data del document
:   27-10-2023

Organisme emissor
:   Vicepresidència Primera i Conselleria de Cultura i Esport

Tipus de document
:   Resolució

Anàlisi jurídica

 Descriptors 

:   * Vicepresidència Primera i Conselleria de Cultura i Esport

RESOLUCIÓ de 27 d'octubre de 2023, de la Vicepresidència Primera i Conselleria de Cultura i Esport, per la qual es convoquen per a l'exercici 2023 ajudes a les llibreries de la Comunitat Valenciana per a potenciar les activitats culturals de promoció del llibre i la lectura. [2023/10933]  
En compliment del que es disposa en l'Ordre 3/2023, de 6 de octubre, de la Vicepresidència Primera i Conselleria de Cultura i Esport, per la qual s'estableixen les bases reguladores per la concessió de subvencions a les llibreries de la Comunitat Valenciana per a potenciar les activitats culturals de promoció del llibre i la lectura (DOGV 9707, 19.10.2023) i la seua modificació, publicada en el DOGV número 9710, de 24.10.20245, es convoquen aquestes subvencions per a l'any 2023. En allò que no s'estableix en aquesta resolució de convocatòria, s'haurà d'aplicar el que s'estableix en l'Ordre 3/2023, de 6 d'octubre, abans esmentada.  
D'acord amb el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta convocatòria no necessita la notificació en la Comissió Europea, ja que les subvencions que s'atorgaran són considerades com a ajudes a la cultura i la conservació del patrimoni, per la seua naturalesa i per les activitats de les entitats beneficiàries no suposen un avantatge econòmic que falseja la competència i no afecten els intercanvis entre estats membres, i estan d'acord amb les finalitats i les activitats que estableix l'article 53 del Reglament (UE) número 651/2014 de la Comissió, de 17 de juny de 2014, pel qual es declaren determinades ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea publicat el 30 de març de 2010.  
  
De conformitat amb l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i finalitat  
1. Convocar per a l'exercici 2023 les subvencions en règim de concurrència competitiva, destinades a les llibreries de la Comunitat Valenciana, per a potenciar les activitats culturals de promoció del llibre i la lectura.  
2. Les ajudes tenen com a finalitat la promoció del llibre i la lectura, i afavorir el foment de les llibreries com a establiments d'espais culturals i de negoci oberts al públic, dedicats principalment a la venda de llibres, amb repercussió directa en la qualitat del servei prestat a les persones usuàries.  
3. Seran objecte de subvenció les activitats següents:  
a) L'organització i realització d'activitats de difusió i promoció de la lectura i del llibre valencià (com per exemple presentacions de novetats, clubs de lectura o actes amb la presència d'autors i autores) realitzades per les entitats que complisquen els requisits per a optar a aquestes subvencions determinats en l'article segon de les bases reguladores.  
  
b) Les despeses de funcionament generades per l'activitat de les entitats, relacionades amb l'enunciat en l'apartat anterior. Les despeses corresponents a les retribucions del personal dependent de les entitats beneficiàries es consideraran despeses de funcionament en tot cas.  
  
4. Queden excloses, expressament, de la subvenció regulada en aquesta convocatòria les despeses protocol·làries i de representació, així com les despeses de transport de tipus privat.  
5. No està prevista la subcontractació amb terceres persones de l'activitat per a la qual se sol·licite la subvenció.  
  
Segon. Supòsits exclosos  
Queden excloses d'aquestes ajudes totes les llibreries i establiments de comerç al detall que s'indiquen en l'article segon, apartat 4 de l'Ordre 3/2023, de 6 d'octubre, de la Vicepresidència Primera i Conselleria de Cultura i Esport.  
  
Tercer. Crèdit pressupostari i quantia de les ajudes  
Al finançament de les ajudes que s'estableixen en la present resolució es destinen 400.000 euros, com a màxim, a càrrec de l'aplicació pressupostària 97.90.12.375.54, capítol IV, línia de subvenció S8609000, dels pressupostos de la Generalitat 2023. Aquesta quantitat no suposa un increment de la despesa aprovada per la Llei 9/2022, de 30 de desembre, de pressupostos de la Generalitat per a l'exercici 2023. L'import esmentat podrà ser incrementat a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que s'estableix en l'article 58, apartat 2, lletra a, punt quart, del Reglament de la Llei general de subvencions.  
  
Quart. Entitats beneficiàries  
1. Les llibreries o els establiments de comerç al detall que, formalment constituïdes com a empreses de caràcter privat, bé com a persones jurídiques, físiques o comunitats de béns, i situades a la Comunitat Valenciana, tinguen com a activitat principal la venda de llibres, disposen, com a mínim, en qualitat de titulars de l'activitat d'un establiment físic obert al públic en general, amb un fons editorial variat i un horari comercial regular i estiguen donades d'alta en la classificació nacional d'activitats econòmiques (CNAE) amb el codi 476.1 o 476.2.  
  
2. Les entitats beneficiàries hauran de complir els requisits i les obligacions que s'estableixen en els articles segon i tercer de l'Ordre 3/2023, de 6 d'octubre, de la Vicepresidència Primera i Conselleria de Cultura i Esport.  
  
Cinqué. Termini de presentació de sol·licituds  
1. El termini de presentació de les sol·licituds serà de 10 dies hàbils, comptadors des de l'endemà de la publicació d'aquesta ordre en el Diari Oficial de la Generalitat Valenciana (DOGV).  
2. L'incompliment d'aquest termini determinarà automàticament l'exclusió.  
3. Les sol·licituds i documents s'han de remetre electrònicament. Es considerarà, amb caràcter general, com a data de registre d'entrada vàlida a partir del primer dia després de la publicació en el DOGV.  
  
Sisé. Sol·licituds i documentació  
1. Les sol·licituds i la documentació acreditativa s'han de presentar, exclusivament, de manera telemàtica, d'acord amb el que disposa l'article 14.2 de la Llei 39/2015, d'1 d'octubre, del procediment administratiu comú que estableix, per a les persones jurídiques, l'obligatorietat de relacionar-se per mitjans electrònics amb l'Administració.  
  
2. S'ha d'accedir a l'apartat Serveis en línia de la seu electrònica de la Generalitat https://sede.gva.es a través de l'adreça següent: https://www.tramita.gva.es/ctt-att-atr/asistente/iniciartramite.html'tramite=dgm\_sub\_sugus&version=1&login=c&idioma=és&idcatguc=pr&idprocguc=21228  
La sol·licitud ha d'anar signada per la persona legalment autoritzada, i utilitzar exclusivament els mitjans electrònics facilitats pels servidors d'informació de la Generalitat, de conformitat amb el que disposa el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. S'haurà de disposar d'algun dels sistemes de signatura electrònica admesos en la seu electrònica de la Generalitat. En el cas de presentar un certificat digital de persona física i que actue en representació d'una persona jurídica, s'haurà d'inscriure prèviament en el Registre de representacions de caràcter voluntari davant la Generalitat per a la realització de tràmits per via telemàtica.  
Aquesta sol·licitud incorpora una declaració responsable per mitjà de la qual qui la sol·licita manifesta, sota la seua responsabilitat, que totes les dades recollides en la sol·licitud i en els annexos que hi adjunta són verídiques i que es troba en possessió de la documentació que ho acredita, i queda a la disposició de la Direcció General de Cultura per a la comprovació, el control i la inspecció posterior que s'estimen oportuns.  
La presentació de la sol·licitud per a optar a aquesta ajuda implica l'acceptació plena per la persona sol·licitant d'aquesta resolució i de les bases per les quals es regeix aquesta convocatòria.  
Hi ha una adreça de correu d'assistència tècnica, generalitat\_en\_dbv@oyl.vw, destinada a resoldre qualsevol problema tècnic relacionat amb la presentació electrònica de la sol·licitud.  
3. Les notificacions i comunicacions es practicaran, únicament, a través de mitjans electrònics de conformitat amb els articles 14.2, 41 i 43 de la Llei 39/2015, d'1 d'octubre, del procediment administratiu comú de les administracions públiques.  
4. La sol·licitud inclourà els annexos següents:  
a) Annex I: sol·licitud de subvencions a les llibreries de la CV.  
b) Annex II: memòria econòmica i compte justificatiu.  
c) Annex III: model de domiciliació bancària, opcional en cas de persona física (si és nou perceptor o canvi de número de compte bancari).  
5. A la sol·licitud s'haurà d'adjuntar la documentació següent:  
5.1. Documentació general:  
a) Memòria de les activitats dutes a terme en relació amb la finalitat de la subvenció sol·licitada, amb la indicació de les activitats realitzades, el cost de l'activitat, i dels resultats obtinguts. La memòria haurà d'estar signada per qui represente legalment l'entitat sol·licitant.  
b) Memòria econòmica i compte justificatiu que haurà d'incloure una relació classificada i numerada de manera correlativa de les despeses de l'activitat, amb la identificació del creditor/de la creditora i del document de despesa o factura, la data d'emissió, l'objecte de l'activitat recollit en el document de despesa o factura, l'import d'aquesta sense IVA i la data de pagament. Classificat segons els blocs establits en l'article 1.3 d'aquesta convocatòria (Annex II).  
c) Factures i resta de documents de valor probatori equivalent amb validesa en el tràfic jurídic mercantil o amb eficàcia administrativa, de les despeses realitzades que hauran de correspondre de manera indubtable a l'activitat per a la qual se sol·licita la subvenció. En tots aquests documents, s'haurà de fer constar clarament que han sigut emesos a nom de l'entitat sol·licitant i estar datats entre l'1 d'abril de 2022 i el 31 de març de 2023, tots dos inclosos.  
Les factures hauran d'estar indexades, ordenades en relació amb les despeses presentades i numerades seguint l'ordre establit en l'annex II (memòria econòmica).  
d) Justificants de pagament de les despeses i la resta de documents de valor probatori equivalent, amb validesa en el tràfic jurídic mercantil o amb eficàcia administrativa, incorporats a la relació a què es fa referència anteriorment, indexats i ordenats degudament.  
D'acord amb el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
e) Certificat, de qui represente legalment l'entitat sol·licitant, que acredite que les factures corresponen a les activitats objecte de subvenció.  
f) NIF de l'entitat sol·licitant.  
g) Així mateix, dins del termini de presentació, en cas d'un nou perceptor o de canvi de número de compte bancari, les entitats beneficiàries hauran de donar-se d'alta a través de l'enllaç següent: https://sede.gva.es/es/inicio/procedimientos'id\_proc=22580 tenint en compte la Resolució de 16 de juny de 2022, del conseller d'Hisenda i Model Econòmic.  
  
5.2. Documentació específica  
En el cas que la persona sol·licitant siga una persona física:  
a) Document acreditatiu d'estar donada d'alta en l'epígraf 659.4 - Comerç al detall de llibres, periòdics, articles de papereria i escriptori, i articles de dibuix i belles arts de l'impost d'activitats econòmiques (IAE).  
b) Document acreditatiu d'estar donada d'alta en la Classificació nacional d'activitats econòmiques (CNAE) en qualsevol dels codis següents:  
- 476.1 - Comerç al detall de llibres en establiments especialitzats, en el cas de les llibreries.  
- 476.2 - Comerç al detall de periòdics i articles de papereria en establiments especialitzats, en el cas dels establiments de comerç al detall que venguen llibres.  
En el cas que l'entitat sol·licitant siga una societat, persona jurídica o comunitat de béns:  
a) CIF o NIF de la societat, comunitat de béns o persona jurídica  
  
b) Estatuts o escriptura de constitució de l'entitat corresponent inscrits en el registre públic.  
c) Documentació acreditativa de la representació, en el qual consten les facultats conferides a la persona signant per a representar l'entitat corresponent, en el cas que no figure en l'escriptura o en els estatuts. La representació haurà d'estar en vigor el dia de presentació de la sol·licitud.  
Amb caràcter general, tant per a persones físiques com jurídiques, societats i comunitats de béns:  
Catàleg amb el fons editorial disponible per a la venda en el qual consten, almenys, 2.000 exemplars de llibres, corresponents, com a mínim, a 30 segells editorials diferents.  
6. Els documents justificatius de les despeses subvencionables s'hauran de presentar en el moment de la sol·licitud.  
7. No està prevista la subcontractació amb terceres persones de l'activitat per a la qual se sol·licite la subvenció, ni tan sols en els límits establits en l'article 29 de la Llei 38/2003, de 17 de novembre, general de subvencions.  
8. D'acord amb el que disposa l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, l'entitat sol·licitant podrà autoritzar expressament l'Administració perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència.  
En el cas de no subscriure l'autorització corresponent, qui la sol·licite tindrà l'obligació d'aportar els documents següents:  
a) Certificat positiu de l'Agència Estatal d'Administració Tributària que acredite que es troba al corrent de les seues obligacions.  
b) Certificat de la Tresoreria General de la Seguretat Social que acredite que es troba al corrent en el compliment de les obligacions amb la Seguretat Social, o bé que està exempt.  
c) Certificat de les direccions territorials de la Conselleria d'Hisenda i Model Econòmic acreditatiu que no té deutes de naturalesa tributària amb la Generalitat.  
d) Còpia del document nacional d'identitat (DNI) de qui realitza la sol·licitud, si és persona física, i, si és persona jurídica, còpia del document nacional d'identitat de qui tinga la representació legal.  
  
En el cas que els documents que s'han d'adjuntar a la sol·licitud de concessió de les ajudes ja estigueren en poder de qualsevol òrgan de l'administració actuant, l'entitat sol·licitant podrà acollir-se al que estableix l'apartat d de l'article 53 de la Llei 39/2015, d'1 d'octubre, del procediment administratiu comú de les administracions públiques, sempre que es faça constar la data i l'òrgan o la dependència en què van ser presentats o, si és el cas emesos, i que no hagen transcorregut més de cinc anys des de la finalització del procediment al qual corresponguen.  
  
9. En els supòsits d'impossibilitat material d'obtindre la documentació, l'òrgan competent podrà requerir a l'entitat sol·licitant que la presente, o, si no és possible, l'acreditació per altres mitjans dels requisits a què es refereix el document.  
10. A més de la documentació assenyalada en aquest apartat el Servei del Llibre i Biblioteques, com a òrgan instructor, podrà, en qualsevol moment de la tramitació de l'expedient, demanar qualsevol altra informació que considere necessària per al coneixement i la comprensió millors de l'aplicació de la subvenció.  
11. Quan la sol·licitud no complisca els requisits exigits, o no s'aporte la documentació que, d'acord amb aquesta resolució, resulte exigible, es notificarà a la persona sol·licitant la causa que impedeix la continuació del procediment i se la requerirà perquè, de conformitat amb l'article 68.1 de la Llei 39/2015, d'1 d'octubre, del procediment administratiu comú de les administracions públiques, en el termini de 10 dies, esmene la falta o aporte els documents preceptius, amb la indicació que, si no ho fa així, es considerarà que desisteix de la seua petició, amb la resolució prèvia que haurà de ser dictada en els termes establits en l'article 21 de Llei 39/2015, abans esmentada.  
12. La presentació de la sol·licitud, juntament amb la documentació corresponent, suposa l'acceptació de les bases que s'estableixen en l'Ordre 1/2023, de 6 d'octubre  
  
Seté. Criteris per a determinar l'import de la subvenció  
1. Les subvencions seran concedides d'acord amb els principis de publicitat, transparència, objectivitat, igualtat i no-discriminació, mitjançant el procediment de concurrència competitiva, a les persones o entitats sol·licitants que complisquen els requisits establits en l'article 4 d'aquesta resolució i realitzen les activitats assenyalades en l'article 1.2 com a objecte de subvenció. D'acord amb el que estableix l'article 7 de l'Ordre 3/2023, de 6 d'octubre de 2023.  
2. La Comissió de valoració tindrà en compte les fases següents per a l'atorgament de la subvenció:  
Fase primera. Comprovació de la documentació  
En primer lloc, es comprovarà que la documentació justificativa, que s'adjunta a la sol·licitud, acredita suficientment la quantia sol·licitada per l'entitat interessada en concepte de subvenció i s'ajusta a l'objecte establit en les bases de la convocatòria de subvencions.  
Fase segona. Assignació de la subvenció  
La dotació econòmica es distribuirà entre les entitats beneficiàries proporcionalment a les despeses subvencionables establides en aquesta convocatòria, i respondrà a la fórmula de repartiment «subvenció = (XI) /T», tenint en compte que:  
X = dotació econòmica.  
I = inversió justificada de cada persona o entitat sol·licitant.  
T = suma de les inversions justificades de totes les entitats sol·licitants.  
3. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos de l'entitat, per a la mateixa finalitat, supere el cost de l'activitat subvencionada.  
4. Tota alteració de les condicions tingudes en compte per a la concessió de la subvenció i, en tot cas l'obtenció concurrent d'altres subvencions o ajudes concedides per altres administracions o ens públics o privats, pot donar lloc a la modificació o revocació de la resolució de concessió i també al reintegrament de les quantitats percebudes en els termes que s'estableixen en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en l'article 37 de la Llei 38/2003, de 17 de novembre, general de subvencions i el procediment sancionador corresponent.  
  
Huité. Termini de resolució i notificació  
1. El termini màxim per a resoldre i notificar la resolució serà de sis mesos a comptar des de la publicació de la present convocatòria en el Diari Oficial de la Generalitat Valenciana (DOGV).  
2. Les sol·licituds sobre les quals no es dicte una resolució expressa en aquest termini podran considerar-se desestimades o denegades, sense perjudici de l'obligació legal de resoldre establida en l'article 21 de la Llei 39/2015, d'1 d'octubre, del procediment administratiu comú de les administracions públiques.  
  
Nové. Obligacions de les entitats beneficiàries  
1. A més de les obligacions que amb caràcter general s'estableixen en l'article 14 de la Llei 38/2003, de 23 de novembre, general de subvencions, són obligacions de les entitats beneficiàries de la subvenció les establides en l'article tercer de les bases que regulen aquest procediment.  
2. Les entitats beneficiàries han de complir, així mateix, les obligacions de publicitat establides en l'apartat 4 de l'article 18 de la Llei 38/2003, de 17 de novembre, general de subvencions, i en la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana. Aquesta difusió s'ha de fer preferentment mitjançant les pàgines web corresponents.  
  
3. L'obtenció concurrent d'altres aportacions que siguen incompatibles amb aquesta subvenció, pot donar lloc a la modificació de la resolució de concessió.  
  
Desé. Justificació de les subvencions  
La justificació de la subvenció es realitzarà en el moment de la sol·licitud per mitjà de la presentació de la documentació necessària establida en l'article 6.5 d'aquesta resolució.  
  
Onzé. Règim de lliurament de pagaments  
1. El pagament s'efectuarà d'una sola vegada, per mitjà d'una transferència bancària, una vegada publicada la resolució d'adjudicació, sempre que l'entitat beneficiària complisca els requisits exigits per la Llei 38/2003, general de subvencions, tal com s'exigeix en l'Ordre 3/2023, de 6 d'octubre, de la Vicepresidència Primera i Conselleria de Cultura i Esport.  
2. L'aportació de la Conselleria competent en matèria del llibre pot ser, com a màxim, del 100 % dels costos subvencionables. Les entitats beneficiàries hauran d'aportar a càrrec del seu pressupost la part no finançada per la Generalitat.  
3. Abans del pagament de la subvenció, l'entitat beneficiària haurà de trobar-se al corrent en el compliment de les obligacions tributàries i davant la Seguretat Social.  
  
Dotzé. Protecció de dades  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 del RGPD, la informació en matèria de protecció de dades és la següent:  
a) Responsable del tractament: Vicepresidència Primera i Conselleria de Cultura i Esport. Plaça de Nules, 2. 46719 València.  
b) Delegació de Protecció de Dades de la Generalitat. Passeig de l'Albereda, 16. 46651 València. Correu electrònic: rbp@vrz.xw  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les establides en els apartats c i e de l'article 6.1 del RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix aquesta clàusula.  
  
f) Persones destinatàries de les dades: en el cas que figuren com a beneficiàries de la subvenció persones físiques, les seues dades seran comunicades a la Intervenció, adscrita a la Conselleria d'Hisenda. Així mateix, les dades de les persones beneficiàries seran publicades en la pàgina web de la Conselleria i en el DOGV, així com en el Portal de Transparència de la Generalitat i en la Base de dades nacional de subvencions. La informació que es publique en la BDNS i en el Portal de Transparència estarà disponible l'any de concessió i el següent.  
No obstant això, no es publicaran les dades de les persones que resulten excloses i beneficiàries de la subvenció, quan el mateix objecte de la convocatòria proporcione informació o dades especialment protegides de les recollides en els articles 9 i 10 del Reglament general de protecció de dades (RGPD), ni quan la persona física es trobe en una situació de protecció especial que puga veure's agreujada amb la publicació de les seues dades personals, en particular, quan siga víctima de violència de gènere o altres formes de violència contra la dona. En aquests casos, s'anonimitzarà la informació d'ofici o a instàncies de la persona interessada. En el cas que figuren com a beneficiàries de la subvenció persones jurídiques: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'aquestes dades a la Conselleria comportarà les conseqüències establides per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que s'estableix en la normativa d'arxius i documentació.  
k) La persona interessada té dret a sol·licitar del responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/proc19970  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la delegada de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, està la possibilitat de reclamar davant l'Agència Espanyola de Protecció de Dades  
  
Tretzé. Notificació o publicació dels tràmits del procediment  
  
1. El mitjà de notificació de cadascun dels tràmits d'aquest procediment serà a través dels mitjans electrònics, excepte la notificació de la resolució que es publicarà en el Diari Oficial de la Generalitat Valenciana i en la pàgina web de la Vicepresidència Primera i Conselleria de Cultura i Esport https://cultura.gva.es/es/web/libro/ayudas  
  
2. Les subvencions concedides seran objecte de publicació en la Base de dades nacional de subvencions.  
  
Catorzé. Delegació  
Es delega en la persona titular de la direcció general amb competència en matèria del llibre, a la facultat de concedir o denegar aquestes subvencions, amb un informe previ i a proposta de la comissió d'avaluació, i se l'autoritza a adoptar les mesures oportunes per al compliment i l'aplicació de les bases reguladores i per a resoldre totes les incidències que es plantegen en la interpretació i l'execució.  
De conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es pot recórrer potestativament en reposició o bé es pot plantejar directament un recurs contenciós administratiu en els terminis i davant els òrgans que s'indiquen a continuació:  
a) El recurs potestatiu de reposició haurà d'interposar-se davant el vicepresident primer i conseller de cultura i esport, en el termini d'un mes comptador des de l'endemà de la publicació d'aquesta resolució en el Diari Oficial de la Generalitat Valenciana.  
b) El recurs contenciós administratiu haurà d'interposar-se davant els jutjats contenciosos administratius de la Comunitat Valenciana en el termini de dos mesos comptadors des de l'endemà de la publicació d'aquesta resolució en el Diari Oficial de la Generalitat Valenciana.  
  
València, 27 d'octubre de 2023.- El director general de Cultura (p. d. R 13.04.2022, DOGV 9328): Sergio Arlandis López.